A Bizottság határozata
(2003. január 28.)
a vetőburgonya forgalmazásáról szóló, 2002. június 13-i 2002/56/EK tanácsi irányelv 21. cikkének (3) bekezdésében említett időszak meghosszabbításáról, és a tagállamok számára a harmadik országokból származó vetőburgonya egyenértékűségére vonatkozó határozatok érvényességi ideje meghosszabbításának engedélyezéséről
(az értesítés a C(2003) 351. számú dokumentummal történt)
(EGT vonatkozású szöveg)
(2003/66/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vetőburgonya forgalmazásáról szóló, 2002. június 13-i 2002/56/EK tanácsi irányelvre [1], és különösen annak 21. cikke (3) bekezdésének második albekezdésére,
mivel:
(1) A 2002/56/EK irányelv előírja, hogy a tagállamok meghatározott időpontoktól kezdődő hatállyal saját maguk már nem állapíthatják meg a harmadik országokban betakarított vetőburgonyának a Közösségben betakarított és az említett irányelvnek megfelelő vetőburgonyával való egyenértékűségét.
(2) Mivel azonban az összes érintett harmadik országból származó vetőburgonya közösségi egyenértékűségének megállapítását célzó munka még nem fejeződött be, a 2002/56/EK irányelv engedélyezi a tagállamoknak, hogy bizonyos harmadik országokból származó, a közösségi egyenértékűség hatálya alá nem tartozó vetőburgonyával kapcsolatban az egyenértékűségre vonatkozóan már meghozott határozataik időbeli hatályát 2002. március 31-ig meghosszabbítsák.
(3) A harmadik országokban betakarított vetőburgonyának a Közösségben betakarított vetőburgonyával való egyenértékűségére vonatkozó közösségi szabályok hiányában a 2002/56/EK irányelvvel a tagállamok számára az egyenértékűségi határozatok érvényességének meghosszabbítására adott engedélyt meg kell hosszabbítani.
(4) Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának a véleményével.
ELFOGADTA EZT A HATÁROZATOT:
1. cikk
A 2002/56/EK irányelv 21. cikke (3) bekezdésének első albekezdésében a "2002. március 31-ig" szöveg helyébe a "2005. március 31-ig" szöveg lép.
2. cikk
Ennek a határozatnak a tagállamok a címzettjei.
Kelt Brüsszelben, 2003. január 28-án.